Ľ. Kaník, predseda Predstavenstva Národného úradu práce: (2003-06-25):
V zmysle uvedeného možno činnosť a hospodárenie Národného úradu práce vrátane účtovnej uzávierky za rok 2002 charakterizovať ako služby orientované na cieľové riadenie služieb zamestnanosti, pričom boli dosiahnuté nasledovné parametre. Bolo 465 000 vyradených z evidencie a 337 000 umiestnených na trhu práce, čo je o 6,7 % viac ako v predchádzajúcom roku. V rámci existujúcich nástrojov a programov aktívnej politiky trhu práce bolo celkovo zaktivizovaných 158 304 evidovaných nezamestnaných a súčasne bolo vytvorených 72 280 pracovných miest a 48 143 evidovaných nezamestnaných sa zúčastnilo rekvalifikačných programov s úspešnosťou umiestnenia 49,6 %.  Počet poberateľov podpory v nezamestnanosti za rok 2002 mierne poklesol o 5,4 % a priemerná dĺžka podpory v porovnaní s rokom 2001 taktiež mierne poklesla a predstavovala dobu 5,13 mesiaca. Náklady na jedného aktivizovaného nezamestnaného v rámci prostriedkov na aktívne opatrenia politiky trhu práce dosiahli v priemere 22 000 korún, pričom rozhodujúcu časť týchto výdavkov tvorila podpora vytvárania pracovných miest s priemernou nákladovosťou 45 814 korún. Priemerné náklady na jedného rekvalifikovaného predstavujú čiastku 8 973 Sk. Druhým, momentom hodným zreteľa, charakterizujúcim služby v zamestnanosti v roku 2002 je priaznivý vývoj vo finančných tokoch Národného úradu práce. Na celkovej plusovej bilancii rozpočtu Národného úradu práce v objeme 8,719 mld. korún sa v rozhodujúcej miere podieľali nasledovné faktory: prevod bilančného salda z roku 2001 v čiastke 6,529 mld., zlepšenie vo vývoji výberu príspevku v nezamestnanosti na úroveň o 7,2 % lepšou v porovnaní z roku 2001, s celkovou výškou 9,935 mld., stabilita objemu výdavkov na pasívnu politiku trhu práce v porovnaní s rokom 2001 v objeme 5,213 mld., presmerovanie výdavkov na aktívne opatrenia politiky trhu práce na tvorbu dlhodobých pracovných miest, a to aj napriek skutočnosti, že prostriedky na aktívnu politiku trhu práce dosiahli výšku 3,483 mld., čo je o 64,2 % viac ako v roku 2001, nízke čerpanie výdavkov garančného fondu v objeme 182 mil., čo ovplyvnilo celkové plusové bilančné saldo o 2,018 mld. korún, nižšie čerpanie správneho fondu o 337 mil. oproti skutočnej tvorbe správneho fondu v zmysle platnej legislatívy. Kladný hospodársky výsledok vo výške 7,092 mld. bol dosiahnutý a zistený v súlade s platnými predpismi a postupmi na zostavenie účtovnej uzávierky a bol odsúhlasený audítorom. Ďakujem za pozornosť, to je všetko. P. Rusko, podpredseda NR SR: Ďakujem pekne, pán minister. Dávam slovo poverenej členke výboru pre sociálne veci a bývanie poslankyni Ľubici Navrátilovej, aby podala správu o výsledku prerokovania správy vo výboroch Národnej rady. Nech sa páči, pani poslankyňa. Pán poslanec Minárik, keby ste pustili pani poslankyňu. Ďakujem pekne. Ľ. Navrátilová, poslankyňa: Ďakujem za slovo, pán predsedajúci. Vážené dámy, páni, dovoľte, aby som vám predložila spoločnú správu Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie o výsledku prerokovania výročnej správy o činnosti a hospodárení Národného úradu práce, vrátane ročnej účtovnej uzávierky za rok 2002. Výročná správa o činnosti a hospodárení Národného úradu práce, vrátane ročnej účtovnej uzávierky za rok 2002 bola predložená v súlade s § 9 písm. f) zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov. Predseda Národnej rady Slovenskej republiky svojím rozhodnutím č. 226 zo 7. mája 2003 pridelil výročnú správu o činnosti a hospodárení Národného úradu práce, vrátane ročnej účtovnej uzávierky za rok 2002 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie na prerokovanie do 13. júna 2003. Ako gestorský výbor určil predseda Národnej rady Slovenskej republiky Výbor Národnej rady Slovenskej republiky pre sociálne veci a bývanie, ktorý predložil správu o prerokovaní výročnej správy o činnosti a hospodárení Národného úradu práce, vrátane ročnej účtovnej uzávierky za rok 2002 vo výboroch i návrh na uznesenie Národnej rady Slovenskej republiky do 16. júna 2003. Obidva výbory Národnej rady prerokovali predloženú správu v stanovenom termíne. Výbor Národnej rady Slovenskej republiky pre financie, rozpočet a menu prerokoval výročnú správu o činnosti a hospodárení Národného úradu práce, vrátane ročnej účtovnej uzávierky dňa 11. júna 2003 a prijal uznesenie č. 97. Výbor vyjadril súhlas s predloženou správou s tým, že celkové zdroje dosiahli výšku 18,755 263 mld. korún, v tom dosiahli výšku základný fond 13,656 591 mld. korún, správny fond 2,036 015 mld. korún, rezervný fond 862,501 mil. korún a garančný fond 2,200 156 mld. korún, celkové výdavky dosiahli výšku 10,576 497 mld. korún a zostatok je vo výške 8,178 766 mld. korún. Výbor odporučil Národnej rade Slovenskej republiky výročnú správu o činnosti a hospodárení Národného úradu práce, vrátane ročnej účtovnej uzávierky za rok 2002 schváliť. Výbor Národnej rady Slovenskej republiky pre sociálne veci a bývanie prerokoval predloženú výročnú správu o činnosti a hospodárení Národného úradu práce, vrátane ročnej účtovnej uzávierky za rok 2002 na svojom rokovaní dňa 12. júna 2003 a prijal uznesenie č. 99. Výbor odporučil Národnej rade Slovenskej republiky schváliť predloženú správu s tým, že celkové zdroje a výdavky vrátane bilančného rozdielu sú také, ako uviedol Výbor Národnej rady Slovenskej republiky pre financie, rozpočet a menu. Výbor Národnej rady Slovenskej republiky pre sociálne veci a bývanie ako gestorský výbor prerokoval spoločnú správu dňa 12. júna 2003, prijal uznesenie č. 107. Gestorský výbor ma poveril informovať Národnú radu Slovenskej republiky o výsledku prerokovania výročnej správy o činnosti a hospodárení Národného úradu práce, vrátane ročnej účtovnej uzávierky za rok 2002 vo výboroch Národnej rady Slovenskej republiky a predložiť návrh na uznesenie Národnej rady Slovenskej republiky, ktorý je prílohou tejto správy. Pán predsedajúci, ďakujem, skončila som. P. Rusko, podpredseda NR SR: Ďakujem pekne pani poslankyni. Nech sa páči, zaujmite miesto pre spravodajcu. Otváram rozpravu, pričom konštatujem, že do rozpravy sa písomne neprihlásil nikto. Dávam možnosť prihlásiť sa do rozpravy ústne. Ďakujem. Končím možnosť prihlásiť sa do rozpravy ústne a konštatujem, že sa neprihlásil nikto a vyhlasujem rozpravu za skončenú. Prerušujem rokovanie o tomto bode programu. Ďakujem pani poslankyni aj pánovi ministrovi. Nasledujúcim bodom programu je návrh výročnej správy o činnosti Fondu národného majetku Slovenskej republiky za rok 2002 . Návrh ste dostali ako tlač 250 a spoločnú správu výborov máte ako tlač 250a. Prosím prezidenta Prezídia Fondu národného majetku Slovenskej republiky pána Jozefa Kojdu, aby návrh uviedol. Pán prezident, nech sa páči, máte slovo. J. Kojda, prezident Prezídia Fondu národného majetku SR: Ďakujem veľmi pekne. Vážený pán predsedajúci, vážená Národná rada Slovenskej republiky, v zmysle § 32 zákona č. 92/1991 Zb. predkladám na prerokovanie a schválenie výročnú správu Fondu národného majetku za rok 2002. Výročná správa bola prerokovaná a schválená Dozornou radou Fondu národného majetku, taktiež bola prerokovaná s kladným výsledkom vládou Slovenskej republiky, ktorá mi následne odporučila túto výročnú správu predložiť na rokovanie Národnej rade. Výročná správa popisuje a podrobne zachytáva činnosť Fondu národného majetku v roku 2002. Hovorí o jednotlivých predajoch, ktoré Fond národného majetku zrealizoval, predovšetkým o tých veľkých predajoch. Samozrejme, spomína aj predaj Slovenského plynárenského priemyslu. Výročná správa taktiež popisuje použitie zdrojov, ktoré boli získané z predaja majetku a akcií Fondu národného majetku. Z tabuliek, ktoré sú k dispozícii, jasne vyplýva, že viac ako 90 % takto získaných zdrojov bolo použitých na umorenie dlhu verejných financií, či už priamo štátneho dlhu alebo iných inštitúcií chápaných v okruhu verejných financií, a na vytvorenie rezervy na realizáciu dôchodkovej reformy. K dnešnému dňu na účte v Národnej banke Slovenska je približne 65 mld. korún. Výročná správa sa v krátkosti zmieňuje o súdnych sporoch, exekúciách a konkurzoch, ktoré Fond národného majetku vedie. Taktiež hovorí o pohľadávkach, spôsobe vymáhania pohľadávok a o počte konkurzov, v ktorých je Fond národného majetku aktívny. Treba povedať, že v roku 2002 boli vyplatené všetky pohľadávky, teda aj právnickým osobám, ktoré vyplývali z emisie dlhopisov Fondu národného majetku. Pravdepodobne je vám známe, že fond vedie dneska niekoľko desiatok súdnych sporov ohľadom „neskorého vyplatenia svojho záväzku“. Môžem s radosťou konštatovať, že máme dneska prvé rozhodnutie Najvyššieho súdu, ktorý rozhodol v prospech Fondu národného majetku. Takže sa potvrdzuje, že spôsob a termíny, v ktorých sme dlhopisy vyplácali, bol absolútne v súlade so zákonom. Výročná správa taktiež popisuje zloženie Dozornej rady, Prezídia a Výkonného výboru Fondu národného majetku. Iste vám je známe, že tieto údaje už nie sú aktuálne a došlo tam k významným zmenám. Výročná správa sa okrajovo zaoberá aj reštitúciami a bezodplatnými prevodmi, ktoré boli realizované v prospech väčšinou miest a obcí. Taktiež hovorí o zakladateľskej činnosti Fondu národného majetku. Boli založené všetky akciové spoločnosti autobusovej dopravy a bola založená väčšina akciových spoločností  z vodárenských podnikov, z ktorých časť už sa prevádza opäť bezodplatne do vlastníctva miest a obcí. Ak dovolíte, pán predsedajúci, na úvod by to bolo všetko. P. Rusko, podpredseda NR SR: Ďakujem pekne. Zaujmite, prosím, pán prezident, miesto pre navrhovateľa. Dávam slovo členovi výboru pre hospodárstvo, privatizáciu a podnikanie pánovi poslancovi Milanovi Rehákovi, aby podal správu o výsledku prerokovania návrhu výročnej správy o činnosti Fondu národného majetku Slovenskej republiky za rok 2002 vo výboroch Národnej rady.